Bakgrunnsnotat

Politiske innspill for natur og friluftsliv

**NASJONALE MÅL – Regjeringens mål for natur og friluftsliv**

|  |  |
| --- | --- |
| **Naturmangfold**1. *Økosystemene skal ha god tilstand og levere økosystemtjenester.*
2. *Ingen arter og naturtyper skal utryddes, og utviklingen til truede og nær truede arter og naturtyper skal forbedres.*
3. *Et representativt utvalg av norsk natur skal ivaretas for kommende generasjoner.*

Regjeringens mål for naturmangfold er hentet fra stortingsmeldingen Natur for livet – Nasjonal handlingsplan for naturmangfold ([Klima- og miljødepartementet, 2016, s. 21](https://www.regjeringen.no/contentassets/902deab2906342dd823906d06ed05db2/no/pdfs/stm201520160014000dddpdfs.pdf)) | **Friluftsliv**1. *Friluftslivets posisjon skal ivaretas og videreutvikles gjennom ivaretakelse av allemannsretten, bevaring og tilrettelegging av viktige friluftsområder, og stimulering til økt friluftslivsaktivitet for alle.*
2. *Naturen skal i større grad brukes som læringsarena og aktivitetsområde for barn og unge.*

Regjeringens mål for friluftsliv er hentet fra stortingsmeldingen Friluftsliv – Natur som kilde til helse og livskvalitet ([Klima- og miljødepartementet, 2016, s. 13](https://www.regjeringen.no/contentassets/9147361515a74ec8822c8dac5f43a95a/no/pdfs/stm201520160018000dddpdfs.pdf)) |

**AREAL**

Det er kamp om arealene, særlig rundt byer og tettsteder. Mange byer og tettsteder har stor tilflytting og utbyggingspress som fører til at viktige tettstednære naturområder bygges ned. Inngrepene tas stykkevis og delt og medfører at både naturmangfoldet og friluftslivet settes på prøve. Kommunen, som lokal planmyndighet, har et svært stort ansvar og en stor påvirkningsmulighet for bærekraftig forvaltning av arealer. Dette forutsetter også at kommunene samarbeider om de store linjene på tvers av kommunegrenser.

I 2013 innførte Sabima begrepet arealnøytralitet - å fortette og gjenbruke allerede utbygde arealer fremfor å bygge ut mer natur. For å kunne måle arealnøytralitet må det føres et arealregnskap. Et arealregnskap vil være et godt verktøy for å gi kommunen oversikt over ulike typer arealbehov, hvor det er manglende informasjon og hvilke områder kommunen bør sikre mot utbygging. Les mer rundt dette hos Sabima[[1]](#footnote-1).

**FOLKEHELSE OG FRILUFTSLIV**

Inaktivitet og psykiske plager er dagens største folkesykdommer. Opphold og fysisk aktivitet i naturen gir bedre folkehelse, både fysisk og mentalt[[2]](#footnote-2). Friluftsliv er et lavterskeltiltak da det er enkelt å tilrettelegge for, krever lite utstyr og kan utøves på alle typer ferdighetsnivåer. Dermed har også denne typen aktivitet størst potensial å nå ut til enda flere, i alle aldre, fra barn til eldre. For barn og unge kan natur og friluftsliv være en arena for læring, mestring, samhold og naturopplevelser, og legge grunnlaget for fysisk aktivitet resten av livet[[3]](#footnote-3).

Friluftsliv er også en viktig bidragsyter til en sunnere kommuneøkonomi. En rapport fra Vista Analyse (2016)[[4]](#footnote-4) slår fast at det er 80 milliarder kroner å hente ut i gevinst årlig ved å få flere ut i aktivitet – og peker på at friluftsliv er den enkleste måten å få flere aktive på.

Nærhet til friluftsområder er viktig for hvor aktive vi er[[5]](#footnote-5). Dette understrekes i den helhetlige satsingen på hverdagsfriluftslivet i nasjonal, regional og kommunal arealplanlegging, f.eks. gjennom Miljødirektoratets nærmiljøsatsing[[6]](#footnote-6), og nasjonale retningslinjer[[7]](#footnote-7) for kommunale grønnstrukturplaner som fastslår at det bør være mindre enn 500 meter fra bolig til nærmeste grøntområde eller turveinett. Ivaretakelse av nærfriluftsområder, ferdselsårer/smug og smett og barnetråkk kan derfor bidra til økt aktivitet.

I tillegg til god tilrettelegging er introduksjonen til friluftsliv viktig. Mange opplever at de mangler kompetanse for å bruke naturen eller ønsker seg et sosialt nettverk å drive friluftsliv med. Turgrupper, kompetansehevende kurs og aktiviteter i nærmiljøet er et viktig tiltak for å introdusere nye grupper til friluftslivet. Å styrke aktiviteter som fremmer grunnleggende friluftslivsferdigheter kan bidra til at flere tar i bruk friluftsområdene i sine nærmiljøer.

Skoler og barnehager spiller en viktig rolle i rekrutteringsarbeidet til friluftsliv. Innslag av uteskole fører til mer aktive skoleelever[[8]](#footnote-8), og det er vist at fysisk aktivitet fremmer læring (f.eks. Lundbye-Jensen m.fl. 2017[[9]](#footnote-9)). Det er også mer sannsynlig at barnet fortsetter med friluftsliv hvis introdusert til dette som liten[[10]](#footnote-10). Utstyrssentraler er et viktig element i arbeidet med rekruttering av barn og unge til friluftsliv, og til å skape økt aktivitet i denne aldersgruppen7. De bidrar også til at alle kan drive med friluftsliv, uavhengig av økonomisk evne.

**NATURVERN**

Velfungerende økosystemer, der de fleste arter og økologiske funksjoner er på plass, er en forutsetning for samfunnet. Naturen renser vannet og lufta, produserer oksygen, sikrer pollinering av planter, resirkulerer næring, binder jordsmonnet, lagrer karbon, beskytter mot erosjon og er viktig for overvannshåndtering og flomdemping.

I vår tid dør arter ut tusen ganger raskere enn normalt[[11]](#footnote-11). Den største trusselen er arealendringer[[12]](#footnote-12). For å ivareta naturmangfold er det avgjørende at det ivaretas urørte, større naturområder med en kjerne av intakt natur upåvirket av kanteffekter mot bebyggelse/samferdsel, uten nevneverdig påvirkning av fremmede arter (spredning fra hager, anleggsvirksomhet o.l.). I tillegg er det nødvendig med et nett av mindre naturområder med forbindelseslinjer slik at arter har mulighet for spredning i landskapet. Eksempelvis fungerer elve-nettverk og omkringliggende vegetasjon (kantsoner) i urbane, skogs- og jordbrukslandskap som nøkkelkomponenter i blå-grønn infrastruktur. De fremmer biologisk mangfold, leverer viktige økosystemtjenester (f.eks. rent vann) og er områder for rekreasjon og fritidsaktiviteter (f.eks. fiske, vandring, fugletitting). For en lyninnføring i landskapsøkologi, se Ski kommunes kommunedelplan for biologisk mangfold s. 9-11[[13]](#footnote-13).

Fremmede arter er en stor trussel mot biologisk mangfold (se f.eks. Fremmedartslista 2018, Handlingsplan mot fremmede arter)[[14]](#footnote-14). Regjeringen har som mål å unngå introduksjon og begrense spredning av fremmede skadelige organismer[[15]](#footnote-15). Kommunene er også selv ansvarlig for å sette inn tiltak slik at introduksjon og spredning av fremmede, uønskede ikke forekommer[[16]](#footnote-16).

**ØKONOMI**

De frivillige natur- og friluftsorganisasjonenes kunnskap og engasjement gir forvaltningen og politikerne viktige innspill, opplyser og øker engasjementet i befolkningen og får folk ut i aktivitet. Eksempelvis kan lavterskel aktivitet ved frivillige organisasjoner utjevne forskjeller nå fram til de som trenger det mest.

Et vanlig problem hos frivillige organisasjoner er at deres arbeid baseres på prosjektmidler. Dette gjør at mye ressurser går til utarbeidelse av søknader og rapporter – tid som i stedet kunne vært brukt på organisasjonens kjerneaktiviteter. Faste driftsmidler gir trygge rammer for frivillige organisasjoner og kan slik sikre kontinuitet på tjenestene organisasjonene leverer. Regjeringen oppfordrer kommuner til å samarbeide med frivillige organisasjoner som jobber med natur og friluftsliv, for eksempel ved å inngå partnerskapsavtaler[[17]](#footnote-17).

**KUNNSKAPSGRUNNLAG OG INFORMASJON**

Et godt kunnskapsgrunnlag om natur og friluftsliv vil både gjøre det lettere å stanse tapet av biologisk mangfold, unngå forringelse av friluftsområder, gi raskere og bedre arealplan- og byggeprosesser, hindre konflikter, gi mer forutsigbarhet og lønne seg økonomisk.

Det er over flere år pekt på at kommunene mangler kompetanse og ressurser for å løse oppgaver knyttet til ivaretakelse av naturmangfold (Stortingsmeldingen for naturmangfold, 2015). En kunnskapsbasert naturforvaltning er framhevet som sentralt i og er en av grunnsteinene i naturmangfoldloven (jf. § 8). Miljøinformasjonsloven (2003) pålegger også både myndigheter og virksomheter å ha kunnskap om miljøforhold. Loven pålegger også at denne informasjonen skal være tilgjengelig for allmennheten. Dette understrekes av Regjeringen, f.eks. i Stortingsmeldingen om naturmangfold s. 142: *Kunnskapen må være lett å finne og lett å bruke*.

Lett tilgjengelig informasjon om friluftslivsområder og aktivitetstilbud er sentralt for å få folk i aktivitet. Gode digitale informasjonsløsninger er avgjørende for å nå ut til flest mulig. Kobling av friluftslivsinformasjon med andre informasjonsløsninger kan gi nye muligheter.

1. https://www.sabima.no/et-arealnoytralt-norge/ [↑](#footnote-ref-1)
2. [Norsk Friluftsliv](https://www.norskfriluftsliv.no/friluftsliv-og-psykisk-helse/) [↑](#footnote-ref-2)
3. [Norsk Friluftsliv](https://www.norskfriluftsliv.no/barn-og-unge-i-naturen/) [↑](#footnote-ref-3)
4. <https://www.norskfriluftsliv.no/wp-content/uploads/2016/09/VA-rapport-2016-36-Friluftslivets-samfunns%C3%B8konomiske-verdier.pdf> [↑](#footnote-ref-4)
5. [Helsedirektoratet](https://helsedirektoratet.no/Lists/Publikasjoner/Attachments/991/Fysisk%20aktivitet%20og%20sedat%20tid%20blant%20voksne%20og%20eldre%20i%20Norge%202014-15.pdf) 2015 [↑](#footnote-ref-5)
6. [Miljødirektoratets nærmiljøsatsing](http://www.miljodirektoratet.no/no/Tema/Friluftsliv/Narmiljosatsing-/) [↑](#footnote-ref-6)
7. [Stortingsmelding friluftsliv](https://www.regjeringen.no/no/dokumenter/meld.-st.-18-20152016/id2479100/sec8) 2016 og [Handlingsplan for friluftsliv](https://www.regjeringen.no/no/aktuelt/regjeringen-vil-gjore-det-enklere-a-drive-med-friluftsliv/id2479495/) 2018 [↑](#footnote-ref-7)
8. Mygind, 2007: <https://www.norskfriluftsliv.no/barns-fysiske-aktivitetsniva-under-uteskole-sammenlignet-med-tradisjonelle-skoledager/> [↑](#footnote-ref-8)
9. <https://forskning.no/2017/06/barn-laerer-mer-med-fysisk-aktivitet-etter-undervisningen> [↑](#footnote-ref-9)
10. [Helsedirektoratet](https://helsenorge.no/trening-og-fysisk-aktivitet/en-aktiv-familie) [↑](#footnote-ref-10)
11. [Science](http://science.sciencemag.org/content/344/6187/1246752?sid=3f4c15ad-79f5-4eeb-a618-af62e6fccef2) 2014 [↑](#footnote-ref-11)
12. [Norsk rødliste for arter](https://www.artsdatabanken.no/Rodliste/Pavirkningsfaktorer) 2015 [↑](#footnote-ref-12)
13. [En lyninnføring i landskapsøkologi](https://www.ski.kommune.no/globalassets/teknisk-og-eiendom/miljo-klima-og-forurensing/klima-miljo-og-natur/kdp-naturmangfold/plandokument_kdp-naturmangfold_vedtatt-13.12.2017.pdf): Ski kommune [↑](#footnote-ref-13)
14. [Fremmedartslista 2018](https://www.artsdatabanken.no/Pages/241897), og [Handlingsplan mot fremmede arter](https://www.fylkesmannen.no/nb/Oslo-og-Akershus/Miljo-og-klima/Naturmangfold/Fremmede-arter/) [↑](#footnote-ref-14)
15. https://www.regjeringen.no/no/tema/klima-og-miljo/naturmangfold/innsiktsartikler-naturmangfold/fremmede\_arter/id2076763/ [↑](#footnote-ref-15)
16. [Handlingsplan Oslo og Akershus](https://www.fylkesmannen.no/globalassets/fm-oslo-og-akershus/dokument-fmoa/miljo-og-klima/naturmangfold/handlingsplan_mot_fremmede_skadelige_arter_i_oslo_og_akershus.pdf) [↑](#footnote-ref-16)
17. [Stortingsmelding friluftsliv](https://www.regjeringen.no/no/dokumenter/meld.-st.-18-20152016/id2479100/sec8), 2016 og [Stortingsmelding naturmangfold](https://www.regjeringen.no/no/aktuelt/stortingsmelding-natur-for-livet/id2468165/), 2015 [↑](#footnote-ref-17)